21.7.2023 г.
BG
Официален вестник на Европейския съюз
L 184/77
РЕШЕНИЕ ЗА ИЗПЪЛНЕНИЕ (ЕС) 2023/1521 НА КОМИСИЯТА от 19 юли 2023 година относно някои специални мерки за контрол на болестта инфекция с вируса на заразния нодуларен дерматит в определени държави членки за ограничен период от време (нотифицирано под номер С(2023) 4811) (текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз, като взе предвид Регламент (ЕС) 2016/429 на Европейския парламент и на Съвета от 9 март 2016 г. за заразните болести по животните и за изменение и отмяна на определени актове в областта на здравеопазването на животните (Законодателство за здравеопазването на животните) (1), и по-специално член 71, параграф 3, буква а) от него, като има предвид, че: (1)
Инфекцията с вируса на заразния нодуларен дерматит, причинявана от вируса на заразния нодуларен дерматит (вируса на ЗНД), е векторно преносимо заболяване по говедата, което води до значителни икономически загуби, намалява млеконадоя, причинява сериозно измършавяване, трайно увреждане на кожата, няколко вторични усложнения и хронична немощ в продължение на месеци и става причина за налагането на забрани за движение или търговия.
Болестта е ендемична в Африка и е включена в списъка на болестите, подлежащи на обявяване, поддържан от Световната организация по здравеопазване на животните.
(2)
На територията на Съюза ЗНД се наблюдава за първи път в Гърция през 2015 г. През 2016 г. болестта бързо се разпространи в много държави от Югоизточна Европа, включително Албания, България, Гърция, Косово *, Северна Македония, Черна гора и Сърбия.
Във всички засегнати държави болестта бе поставена под ефективен контрол чрез масова ваксинация на говедата с живи хомоложни ваксини с ежегодно прилагане на последващи дози, в съответствие със спецификациите на ваксините.
Освен това Хърватия и Босна и Херцеговина, които не бяха засегнати от ЗНД, извършиха ваксинация като превантивна мярка с оглед на появата на болестта в съседни държави.
(3)
Регламент за изпълнение (ЕС) 2021/1070 на Комисията (2) беше приет въз основа на Регламент (ЕС) 2016/429 и в него се определят специални мерки за контрол по отношение на ЗНД за ограничен период от време.
Посоченият Регламент за изпълнение се прилагаше до 21 април 2023 г.
(4)
По-специално в Регламент за изпълнение (ЕС) 2021/1070 се определят зоните от държавите членки, в които се извършва ваксинация срещу ЗНД, и специалните правила за контрол на болести в рамките на всяка зона.
Тези зони се класифицират като ограничителна зона I, разположена извън област, в която е потвърдено огнище на инфекция с вируса на ЗНД, и ограничителна зона II, която включва област, в която е потвърдено огнище на инфекция с вируса на ЗНД.
(5)
Освен това в Регламент за изпълнение (ЕС) 2021/1070 се предвиждат ограничения по отношение на движението на говеда и продукти от тях, зародишни продукти и странични животински продукти от ограничителни зони I и II, както и дерогации във връзка с тези ограничения.
Освен това в него се предвиждат правила относно задълженията на операторите по отношение на ветеринарните здравни сертификати за движение на говеда, зародишни продукти и непреработени странични животински продукти от тях от ограничителни зони I и II извън тези зони.
(1) ОВ L 84, 31.3.2016 г., стр. 1. * Това название не засяга позициите по отношение на статута и е съобразено с Резолюция 1244/1999 на Съвета за сигурност на ООН и становището на Международния съд относно обявяването на независимост от страна на Косово.
(2) Регламент за изпълнение (ЕС) 2021/1070 на Комисията от 28 юни 2021 г. за определяне на специални мерки за контрол за ограничен период от време, свързани с инфекцията с вируса на заразния нодуларен дерматит (ОВ L 230, 30.6.2021 г., стр. 10).